Sophie Løhde (V), 2025-04-30:
Først og fremmest vil jeg igen understrege, at jeg mener, det her er totalt uacceptabelt.
Det er også derfor, jeg understreger, at regionerne har en meget, meget vigtig, men også meget, meget klar opgave i forhold til at få fulgt op og føre tilsyn, og at man også, når der måtte være et uberettiget opslag, konsekvent og hurtigt får fulgt op på det.
For selvfølgelig er det ikke borgeren selv, der skal gå og holde øje med, hvem der har været inde i borgerens journal.
Vi tager det i vores sundhedsvæsen jo som en selvfølge, at vi kan stole på, at de læger, der eksempelvis tilgår oplysningerne i vores journaler – det kunne eksempelvis være Det Fælles Medicinkort eller andet – er læger, eller andre sundhedspersoner, der har et berettiget ærinde og dermed hjælper os, når vi er i behandling som patienter.
Men jeg synes til gengæld, det er godt, at den yderligere funktion, der handler om, at der er transparens omkring det, så man kan se, hvem det er, eksisterer i vores it-systemer.
I forhold til de konkrete sager, der verserer i Styrelsen for Patientsikkerhed, har jeg ikke mulighed for at gå nærmere ind i den sagsbehandling, der er der.
Der ved hr. Peter Kofod godt, at det, der handler om sagsbehandling af helt konkrete personer, kan jeg ikke og skal jeg ikke stå og foretage som landets indenrigs- og sundhedsministeren i Folketingssalen.
Det har vi myndigheder der behandler, og de har ansvaret for det i forhold til den videre opfølgning, herunder også behandlingen af den politianmeldelse, der er lavet af den pågældende læge, som omtales her.
For så vidt angår, at det her er en grel sag, vil jeg sige, at det er jeg fuldstændig enig i.
Men jeg vil samtidig sørge for måske lige at bringe lidt proportioner ind i debatten, for hvis vi ser på de steder, hvor der er nationale opslag, altså et ansvar som ligger i regi af Sundhedsdatastyrelsen, havde vi f.eks. sidste år 980 millioner opslag om året, hvor en læge f.eks. ser på en patients medicin.
Der fik vi 40 henvendelser om uberettigede opslag i 2024, hvoraf 6 blev anmeldt til politiet.
Er det for mange?
Ja, men det er også bare lige for at bringe nogle proportioner ind i det.
Der er behov for at blive strammet op, og det har jeg en klar forventning om at regionerne nu få eksekveret og leveret på.
Jeg vil starte med klart at tilkendegive, at jeg ser meget alvorligt på sagen med de ulovlige opslag i patientjournaler, for der er ikke nogen, der skal frygte, at deres private helbredsoplysninger bliver læst af uvedkommende sundhedspersoner.
Vi skal på ingen måde tolerere, at der er sundhedspersoner, der uden gyldig grund læser i, snager i patienters journaler.
Det er totalt uacceptabelt.
Det er derfor også vigtigt, at uberettigede opslag skal opdages, og at der bliver reageret.
I dag kan vi alle sammen som borgere gå ind på sundhed.dk og se, hvem der har været inde i vores journal.
Det synes jeg er et rigtig godt udgangspunkt, for det giver også en gennemsigtighed i forhold til borgeren.
Men det er selvfølgelig ikke borgerens opgave selv løbende at holde øje og have ansvaret for at opdage eventuelt misbrug.
Det er regionernes ansvar.
Derfor er det også godt, at Region Sjælland og Region Hovedstaden nu har meldt ud og forpligtet sig til, at de inden for få uger får rettet op på det.
Jeg kan godt forstå, at regionsrådsformanden i Region Hovedstaden så sent som i går har slået fast, at regionen vil følge op på alle sager og i øvrigt også slå hårdt ned over for det – det kan være i form af påtaler, afskedigelser eller yderligere politianmeldelser på det her område.
For Region Sjælland og Region Hovedstaden har allerede politianmeldt en læge for ulovlige opslag i patientjournaler.
Jeg må også sige, at det er nødvendigt, at de to regioner får strammet op, og jeg har også en klar forventning om, at andre regioner tager ved lære af den her for mig at se fuldstændig uacceptable sag.